Vaclovas Bagdonavičius

Vaclovas (Vacys) Bagdonavičius (1941 m. rugsėjo 2 d. Gervėnuose, Kurtuvėnų valsčiuje – 2020 m. kovo 22 d. Vilniuje) – filosofas, literatūrologas, Mažosios Lietuvos kultūros tyrėjas, Vydūno kūrybos tyrinėtojas bei propaguotojas.

Biografija 
1945–1956 m. mokėsi Bubių septynmetėje mokykloje, 1956–1960 m. Bazilionių vidurinėje mokykloje. 1960–1961 m. Vilniaus namų statybos kombinato betonuotojas. Nuo 1964 m. Saločių vidurinės mokyklos (Pasvalio r.) mokytojas. 1965 m. Vilniaus universitete baigė lietuvių kalbą ir literatūrą. 1969–1972 m. Vilniaus universiteto aspirantas. 1987 m. filosofijos mokslų kandidatas, disertacijos pagrindu parengė ir išleido monografiją „Filosofiniai Vydūno humanizmo kūriniai“, 1993 m. humanitarinių mokslų daktaras.

Nuo 1972 m. Lietuvos kultūros, filosofijos ir meno instituto (iki 1991 m. Filosofijos, sociologijos ir teisės institutas, iki 2002 m. Lietuvos filosofijos ir sociologijos institutas) mokslo darbuotojas, 1992–2008 m. direktorius. Nuo 1996 m. dar ir Vilniaus pedagoginio universiteto dėstytojas, docentas.

1967 m. Indijos bičiulių draugijos vienas steigėjų. Vydūno palaikų perlaidojimo į gimtinę komisijos pirmininkas ir iniciatorius. 1988 m. įkūrė Vydūno draugiją ir jai vadovavo, garbės pirmininkas. 1994 m. Kintuose įsteigė Vydūno kultūros centrą. Lietuvos kultūros fondo valdybos, Tautos namų tarybos, Mažosios Lietuvos reikalų tarybos narys. Žurnalų „Filosofija. Sociologija“ redakcinės kolegijos pirmininko, „Humanistica“ vyr. redaktoriaus pavaduotojas, almanachų „Romuva“, „Naujoji sąmonė“ vienas atsakingų redaktorių. Filosofinės antropologijos, hermeneutikos ir orientalistikos žurnalo „Eidos“ redaktorius. Prisidėjo prie žurnalo „Logos“ leidybos. Visuotinės lietuvių enciklopedijos straipsnių autorius, „Mažosios Lietuvos enciklopedijos“ redakcinės kolegijos narys, pirmininkas.

Mokslinė veikla 
Pagrindinės tyrimo sritys – Lietuvos filosofijos bei etninės minties istorija, etikos teorija, literatūros istorija, Mažosios Lietuvos kultūra. Paskelbė daugiau kaip 200 straipsnių, brošiūrų, recenzijų Lietuvos ir užsienio spaudoje, skaitė pranešimus mokslinėse tarptautinėse bei Lietuvoje vykusiose konferencijose.

Bibliografija 
 Dorovinis asmenybės tobulėjimas: medžiaga lektoriui. – Vilnius, 1975. – 20 p.
 Elgesio kultūra (su kitais). – Vilnius: Mintis, 1980. – 261 p.: iliustr.
 Filosofiniai Vydūno humanizmo pagrindai. – Vilnius: Mintis, 1987. – 242 p.: iliustr.
 Raštai / Vydūnas (parengė). – Vilnius: Mintis, 1990–1994. – 4 t.
 Sveikata, jaunumas, grožė; Gimdymo slėpiniai: sveikatos filosof. etika / Vydūnas. – Kaunas: Farmacija, 1991. – 219 p.
 Vydūnas lietuvių kultūroje: straipsnių rinkinys. – Vilnius: FSTI, 1994. – 301 p.: portr. – ISBN 9986-523-00-1
 Lietuvos nacionalinis saugumas: teorija ir realijos. – Vilnius: FSTI, 1994. – 154 p. – ISBN 9986-523-02-8
 Savikūros pradmenys. – Vilnius: Filosofijos ir sociologijos institutas, 1995. – 16 p. – ISBN 9986-523-09-5
 Elgesio kultūros prasmė. – Vilnius: Filosofijos, sociologijos ir teisės institutas, 1995. – 16 p.
 Vydūno etika. – Vilnius: Lietuvos filosofijos ir sociologijos institutas, 1999. – 37 p.: portr. – ISBN 9986-523-70-2
 Religinė ir etinė „Bhagavadgytos“ prasmė. – Vilnius: LEKD „Ethos“, 2001. – 35 p. – ISBN 9986-865-18-2
 Sugrįžti prie Vydūno: straipsniai, esė, pokalbiai. – Vilnius: Kultūra, 2001. – 525 p. – ISBN 9986-435-12-9
 Romano Bytauto etinės pažiūros. – Vilnius: LFSI, 2001. – 27 p.: portr. – ISBN 9986-523-86-9
 Vydūnas: trumpa biografija. – Vilnius: Kultūros, filosofijos ir meno institutas, 2005. – 63 p.: iliustr. – ISBN 9986-638-56-9
 Spindulys esmi begalinės šviesos: etiudai apie Vydūną. – Vilnius: KFMI, 2008. – 262 p.: iliustr. – ISBN 978-9986-638-98-8
 Skaisčiu tikėjimu, galingu veikimu: Vydūno draugijai – 25 / Vacys Bagdonavičius, Rima Palijanskaitė. – Vilnius: Vydūno draugija, 2013. – 172 p.: iliustr. – ISBN 978-609-95541-1-2
 Vydūnas und deutsche Kultur / Vacys Bagdonavičius, Aušra Martišiūtė-Linartienė. – Vilnius: Lietuvių literatūros ir tautosakos institutas, 2013. – 363 p. – ISBN 978-609-425-100-9
 Видунас в западноевропейском культурном контексте: между национальным и глобальным / Vacys Bagdonavičius, Aušra Martišiūtė-Linartienė. – Vilnius: Lietuvių literatūros ir tautosakos institutas, 2013. – 218 p. – ISBN 978-609-425-104-7

Įvertinimas 
 1992 m. Čikagos Vydūno fondo premija
 2009 m. almanacho „Varpai“ literatūrine premija, už straipsnį „Ar pavyks išgirsti Vydūno balsą?“
 2010 m. Pagėgių krašto garbės pilietis 
 2014 m. Jono Basanavičiaus premija

Šaltiniai 

Lietuvos filosofai
Lietuvos literatūrologai
Lietuvos enciklopedininkai
Mažosios Lietuvos kraštotyrininkai
Lietuvos dėstytojai
Lietuvos miestų ir rajonų garbės piliečiai